《台城路·听秋馆夜集赋柝声》
清代·姚燮

吟窗万籁沉虚肃。柝声更传何处。巷冷风酸，街荒月黑，关尽几家门户。

梦边细数。但近杂檐铃，远掺谯鼓。独影苍茫，拥肩须怯露行苦。

还堪此时情绪。负囊寻店客，相逐来去。过树鸦疑，迎灯犬警，画出凄凉图谱。

离心碎否。念白帝秋屯，玉关冬戍。断驿残星，有人愁到曙。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。